博彩監察協調局

博監局全稱博彩監察協調局，係澳門政府之中，負責管理賭業嘅局級部門。周焯華案及陳榮煉案均為跨境兼跨國之長期集團式犯罪，其營運核心皆位於澳門，不過响大陸政府開始頻繁噉正式控告及公開批評相關組織及人物之後好耐，博監局都冇出手整治……其職員喺法庭做證人作供時，甚至一律表示冇發現佢哋有唔妥，呢檔嘢嘅能力及操守因此備受質疑。博監局對於自己有責任打擊嘅唔少其他大型罪案，亦頗為消極，往往會等到中共中央牽頭出招，先至跟隨行動，令普羅大眾甚為失望。

缺陷

老虎機
傳媒報道過好多件賭客投訴打老虎機中獎之後賭場話唔算數之事：除咗一次宣布賭客有得收齊錢之外，博監局有公開判決結果嘅次次都係賭場贏哂，另外有次响宣布裁定賭客輸哂之後，同雙方齊齊開會，達成咗保密嘅賠償協議；喺六間博彩企業之中，只有新濠及澳博未試過成為當中嘅控訴對象。行政長官响2012年11月26號公佈〈第26/2012號行政法規〉，其中嘅第二十條之第一節為「如有理由懷疑博彩機運作有瑕疵或不符合其設計、編程或改裝的規定，承批公司應拒絕支付與該等博彩機有關的彩獎或積分。」。呢句條文嘅出現引起咗大量糾紛；多間賭場自此頻繁聲稱老虎機故障，跟住唔派彩或唔派足彩，因而不斷引嚟投訴——由2012年至2014年5月22號，博監局紀錄在案嘅有133件，只介入其中3件。有當事賭客、澳門議員及澳門學者等猛烈批評呢套制度及流程；而有好多單噉嘅嘢，由於牽涉碩大金額，成為咗澳門、香港及台灣嘅大新聞。

賭廳
賭廳幾十年嚟都有靠派利息嚟吸納存款，呢啲存款會被攞去向賭場買泥碼嚟借畀客人用，政府雖然唔將佢當係合法存款，但係甚少對此干預，亦會由用上述泥碼產生嘅賭博收益當中抽税；對呢類生意手法嘅縱容，造成碩大危機，當賭廳生意好差，就會爆發——响2014年及2015年，有好多檔嘅資金鏈斷裂，搞到有大把大陸、澳門及香港嘅存款户攞唔返自己啲錢，因而搏命投訴及示威。出事之後，博監局所做嘅善後工作效果唔大……例如响處理多金事件時：袖手旁觀咗好耐先至有些少温和行動；批准該廳主續牌3個月，督促佢响呢段期間改進運作方式，亦宣稱同多金及永利傾掂咗數，得到兩者好快處理佢哋確認存在嗰啲賬目嘅承諾；有安排多金同苦主談判並參與其中，亦的確有部分存款者得到賠償而願意和解，不過仍然有好多個就連一個鏰都攞唔返；多金拒絕承認好多筆有單有據嘅入數，又嘗試用欠款額嘅3成至5成之低價賠款嚟打發部分苦主，重唔睬大把追討者；面對後嚟經法庭嘅索償，多金及永利一路抗辯，直到俾終審法院判輸為止。

人 

廉政公署响2000年9月28號捉咗個叫丁尼斯嘅博彩監察暨協調局法律顧問，並响2000年9月29號將渠交去檢察院。响2001年7月9號，初級法院合議庭裁定佢受賄罪成，判囚1年，緩刑2年；案情：正擔任該局內部紀律調查之預審員嘅丁尼斯，以減輕判罰為誘因，要求犯咗錯，姓梁及姓黃嘅2個該局派駐喺海島娛樂場之稽查人員畀錢，後者向廉政公署舉報，然後同該署合作，整個有齊人證及物證嘅陷阱，將前者拘捕。

响2004年12月初，有個靠做電話投注生意嚟揾食嘅大陸疊碼仔，向廉政公署舉報，話响過去大約3年，自己喺葡京娛樂場及華都娛樂場嘅貴賓廳入面開工時，經常俾博監局嘅職員勒索茶錢。响2004年12月15號，駐守華都娛樂場嘅主任博彩督察賈仕約及首席博彩督察施偉堅故技重施時，俾預先埋伏嘅廉政公署職員人贓並獲噉捉咗；檢察院响2004年12月16號接手；初級法院响2007年2月28日對此案作一審宣判：兩者均被裁定濫用職權罪名成立，判處1年徒刑，緩刑2年。喺上述調查之中被發現涉嫌有做類似嘢嘅，重有另外2個博彩督察；廉政公署响2005年1月叫檢察院予以處理；初級法院响2009年12月4號為此作一審宣判：蒙志文及Alberto Jorge de Nogueira Botelho均被裁定濫用職權罪名成立；前者被判處9個月徒刑，緩期3年執行，條件係要响30日之內交50,000澳門幣嘅罰金；後者被判處7個月徒刑，緩期3年執行，條件係要响30日之內交30,000萬澳門幣嘅罰金。

廉政公署查到個50歲左右，姓李嘅博監局男稽查員，似乎擁有超過50個不動產物業及3間營業緊嘅商業場所，覺得可疑，於是响2007年03月19號派咗幾個調查員去拉佢……該嫌犯嘗試逃走並喺期間暴力襲擊對方，不過最終被制服，調查員喺佢身上揾到幾十個銀行户口記錄及一批寫咗銀碼兼簽咗名銀行支票；到咗2007年03月21號，廉政公署以涉嫌違反抗拒及脅迫罪為理由，將佢交畀檢察院處理。

响2023年2月6號，司法警察局捉咗2個男人，原因乃相信佢哋係個犯罪組織嘅成員；其中1個58歲姓吳，係個博監局職員，大約做咗30年公務員，涉嫌喺個網上討論區道做副管理員，有酬噉打理當中嘅賣淫廣告大約10年；博監局响2023年2月7號宣布已經將佢防範性停職，並開立內部紀律調查程序。

呤時
澳門特別行政區 政府博彩監察協調局
澳門政府部門